**Regler for kundeidentifisering på MNA’s gjenvinningsstasjoner**

1. **Avfallsnøkkel**
	1. Avfallsnøkkelen identifiserer innbyggere som har rett til fri levering av husholdningsavfall på MNA’s gjenvinningsstasjoner, da dette er inkludert i renovasjonsgebyret.
	2. Avfallsnøkkelen er personlig og knyttet til en bestemt boenhet. Avfallsnøkkelen kan kun benyttes til å levere avfall fra den eiendommen eller boenheten den er knyttet til.
	3. Avfallsnøkkelen er gyldig i Bindal, Leka, Nærøysund, Røyrvik, Namsskogan, Lierne, Grong, Høylandet, Overhalla, Namsos, Flatanger og Osen (nedenfor kalt Området)
2. **Tre typer avfallsnøkler**
	1. Avfallsnøkkelen finnes i tre varianter: Digitalt for bruk på smarttelefon, som et fysisk kort og ved skiltgjenkjenning på bil. Alle tre variantene gir like rettigheter for brukeren.
	2. Digital avfallsnøkkel er den primære og anbefalte løsningen. Det er en QR-kode som hentes fra MinSide i appen MinRenovasjon. Appen kan lastes ned gratis på en smarttelefon, og innlogging på MinSide verifiseres med BankID.
	3. Fysisk kort er en sekundær løsning som kan brukes dersom brukeren ikke kan, eller ikke vil bruke den digitale avfallsnøkkelen på mobilen. Kortet kan bestilles på hjemmesida til MNA, på e-post firmapost@mna.no eller tlf 74 28 17 60. Brukeren faktureres for et administrasjonsgebyr på 250 kr/kort.
	4. Skiltgjenkjenning på bil vil bli tatt i bruk på selvbetjente mottaksautomater som skal installeres etter hvert som det bygges nye gjenvinningsstasjoner. Brukeren kan selv administrere denne ordningen på MinSide i appen eller på MNA sin hjemmeside.
3. **Retten til fri avfallslevering**
	1. Renovasjonsordningen i Området inkluderer fri levering av husholdningsavfall på gjenvinningsstasjonene. Dette finansieres av renovasjonsgebyret.
	2. Fremvisning av avfallsnøkkel dokumenterer retten til fri avfallslevering.
	3. Retten til fri levering gjelder også større gjenstander som møbler og liknende, samt avfall fra arbeider som husholdningen selv har utført på egen boligeiendom eller hage.
	4. Det settes ingen grense for avfallsmengde eller antall leveringer, så lenge det er privat husholdningsavfall som kommer fra den boligen avfallsnøkkelen er knyttet til.
	5. Retten til fri avfallslevering gjelder ikke avfall som har oppstått i næringsvirksomhet.
	6. Ellers gjelder MNA sine øvrige regler for avfallslevering til gjenvinningsstasjoner angående sortering og emballering av avfallstyper samt bruk av lastebiler og traktorer.
4. **Kriterier for å få avfallsnøkkel**
	1. For å få personlig avfallsnøkkel må innehaver oppfylle minst ett av følgende kriterier:
* Eier av bolig-/fritidseiendom som er tilknyttet renovasjonsordning i Området.
* Leietaker med tildelt rettighet fra eier.
* Andre i husstanden med tildelt rettighet fra eier.
* Bosatt i borettslag eller kommunal bolig.
	1. Retten til avfallsnøkkel bortfaller dersom kriteriene i 4.1 ikke lenger er oppfylt.
	2. Hvis det søkes fritak eller unntak fra renovasjonsordningen, bortfaller retten til avfallsnøkkel for boenheter.
1. **Utlån av avfallsnøkkel**
	1. Avfallsnøkkelen kan benyttes av alle som bor i husstanden.
	2. Avfallsnøkkelen kan lånes ut til privatpersoner som hjelper til med rydding og bortkjøring av avfall fra boligen eller eiendommen.
	3. Den som låner bort avfallsnøkkelen er selv ansvarlig for eventuelt misbruk. Det frarådes å låne bort avfallsnøkkel til personer man ikke kjenner svært godt.
	4. Det er ikke tillatt å låne bort avfallsnøkkel til næringsdrivende, eller til personer som skal levere avfall fra andre boliger eller eiendommer enn beviset er tilknyttet.
2. **Kontroll og misbruk**
	1. Retten til avfallsnøkkel kan inndras ved misbruk, og fri avfallslevering kan da bortfalle i minimum 3 mnd.
	2. Dersom personlig avfallsnøkkel benyttes til å levere næringsavfall regnes dette som misbruk.
	3. Mistanke om misbruk kan utløses ved at avfallsmengde eller leveringshyppighet er vesentlig høyere enn det som er normalt for en privat husholdning.
	4. MNA forbeholder seg rett til å innhente tilleggsopplysninger eller utføre kontrolltiltak ved mistanke om misbruk.
	5. Det regnes ikke som misbruk dersom innehaver kan sannsynliggjøre spesielle forhold som for eksempel flytting eller rydding av dødsbo.
	6. Eventuelt vedtak om inndragelse skal kun gjøres etter forsvarlig saksbehandling. Vedtak om inndragelse er et enkeltvedtak som kan påklages.
3. **Bedrifter**
	1. Bedrifter kan ikke benytte personlig avfallsnøkkel for husholdningsavfall ved levering av næringsavfall. Bedrifter kan levere avfall mot betaling til MNA sine gjenvinningsstasjoner og må da benytte egen avfallsnøkkel for bedrifter.
	2. Bedrifter kan velge hvilken type avfallsnøkkel som skal brukes etter samme kriterier som gjelder for de personlige avfallsnøklene. Ansvarlig person i bedriften skal ha mulighet til å administrere avfallsnøklene internt i bedriften.
	3. Bedrifter kan ikke låne personlig avfallsnøkkel av sine ansatte eller sine kunder for å levere avfall fra oppdrag de har utført.
	4. Når bedrifter utfører oppdrag på private boligeiendommer, regnes avfallet som næringsavfall.
	5. Avfall fra offentlige og private næringsvirksomheter registrert i Brønnøysundregistrene (f.eks. fra utleie av leiligheter, vaktmestertjenester og håndverkstjenester), er ikke husholdningsavfall og kan ikke leveres vederlagsfritt ved bruk av personlig avfallsnøkkel.

Gjeldende fra 01.01.2024